שאלה: תשובה וסליחה : רציתי לשאול כיצד ניתן לכפר על עבירה די חמורה מהתורה שעברתי. ממש קשה לי עם מה שעשיתי ואני מרגישה שלא יכופר לי על כך. אני מנסה בכל מאודי להשתפר וגם הבטחתי לעצמי שלא אחזור שוב על המעשה ואני גם אתרום לצדקה אבל אני מרגישה ששום דבר לא יעזור ולא יכופר לי. אני יודעת שעל עברה זו יש כפרה ביום כיפור כי זו עברה שבין אדם למקום אבל אני מרגישה שאינני יכולה לחכות עד אז. האם תשובה שאני אעשה עכשיו "תחשב" לי? אני יודעת שזו שאלה קצת מצחיקה אבל האם תשובה עכשיו וחרטה עמוקה על מה שעשיתי תעזור לי גם עכשיו? האם עיקר הכפרה נעשית רק ביום כיפור? והאם יש עבירות שלא ניתן לכפר עליהן? ואם זו עבירה שנכתב בתורה שהעונש עליה הוא כרת או מיתה בידי שמים? איך אלוקים יכול לסלוח על דבר שכזה? כמו-כן, קראתי בספר כלשהוא שתשובה אמיתית נעשית אם שוכחים מהחטא ולא נזכרים בו. אבל אני חושבת שדווקא צריך להתענות על מה שעשית וכדי שתלמד את הלקח אתה צריך לזכור מה שעשית כדי שלא תחזור על זה שוב. ושאלה נוספת: אם בנאדם שחטא כ"כ הרבה (הפעם אני לא מדברת עלי אלא על חבר לשעבר למרות שגם לי לא חסר לצערי) ולי היה כ"כ קשה עם זה ולא רציתי לקבלו אך הוא יחזור בו ויבקש את סליחתי-כיצד אני אמורה לקבל זאת? האם אני יכולה לסמוך על בנאדם שבאמת חזר בתשובה שלמה או שמא אולי הוא יעשה זאת רק כדי לרצות אותי ושוב אולי יגרום לי לחטוא (כפי שעשה פעמים רבות והשפיע עלי לרעה). איפה אני יכולה לשים את הגבול? מתי אני יכולה לסלוח אם בכלל או שמא אני צריכה להתרחק ממנו לעולמים?
תשובה: בגמ' יש בריתא שאומרת שיש ד' חילוקי כפרה. בחלק מן הדברים  עבירות קלות  התשובה מכפרת מיד. בחלק אחר התשובה תולה ויום הכיפורים וייסורים גומרים את הכפרה. בכל אופן התשובה היא הדבר העיקרי שיתכן שלמרות שהכפרה לא נגמרת בכל אופן היא תולה. הכוונה ב"תולה" היא שהקב"ה לא ידון את האדם כרשע על העבירה שהוא עשה אולם עדיין מוטל על האדם לעשות עוד פעולות כגון להתפלל ביום הכיפורים או לקבל את כל הקשיים שיש לנו בחיים באמונה ובהבנה שהם מכפרים עלינו. בכל מקרה יש לעשות תשובה מיד ולאחר מכן להמשיך ולראות כיצד העבירה שנעשתה על ידינו בעבר לא נחזור אליה. למרות הברייתא הזו יש כאלו שסוברים שכל זה מדובר רק בתשובה רגילה. אולם אם אדם זוכה לתשובה עמוקה שהיא תשובה מאהבה אדם יכול לתקן ולכפר על כל העבירות תיכף ומיד. כיצד התשובה מועילה זה חלק מן החסד שעושה הקב"ה איתנו. מידה טובה גדולה ממידת פורענות. ואם אנו מצליחים לעשות דברים טובים הקב"ה מגדיל אותם מפני מידת הרחמים. יש לקב"ה שלוש עשרה דרכים כיצד להגביר את הצד הטוב שבאדם על הצד השלילי.  אלו י"ג מידות רחמים  כמו שהקב"ה בורא אותנו כשאנו נולדים ונותן לנו חיים מתוך תקווה שנשתמש בהם בצורה טובה, כך גם אחרי שהאדם נופל וחוזר הקב"ה שוב נותן לו עוד צאנס. ודווקא האדם שנפל ובכל אופן מצליח להתגבר ולחזור לדרך חיובית אזי הקב"ה נותן לו צאנס מיוחד. הקב"ה גם עוזר לו בתהליך השיקום והתיקון. באופן כללי אני מציע לך לא כל כך להתעסק במה שיקרה לך בגלל העבירה שעשית וכד'. תניחי זאת לקב"ה. תסמכי עליו שהוא שופט צדק והוא יעשה את מה שראוי. אנו מוכנים לקבל מהקב"ה הכל, גם כשהוא מדבר אלינו בליטופים וגם כשהוא מדבר אלינו בסטירות, העיקר שידבר איתנו ולא יניח אותנו ולא יתייחס אלינו. אנו בעיקר צריכים להתעסק במשימות שבהם יש לנו מה לעשות. המשימות קשורות למה שעלינו לבנות ולתקן. העיקר זה העתיד ולא העבר. צריכים להיות מרוכזים בתיקון ולא בהתבוססות בעבר. בנוגע לשאלה האם טוב שתתעסקי עם העבר שלך הכל תלוי האם זה יקדם אותך בעתיד. אם המחשבה על העבר עוזרת לך להבין איפה נקודות החולשה שלך ועל ידי כך תדעי לחיות בעתיד טוב יותר אזי יש מקום להתבונן על העבר. אולם אם זה לא יעזור לעתיד אזי תניחי את העבר ותתעסקי בעתיד. זה מה שהקב"ה חפץ. על מהלכי תשובה שאת עושה את יכולה להעיד משום שזה תהליך פנימי שמתרחש אצלך. בנוגע לתשובה של חבר שלך שאת לא יודעת האם היא שלמה, אם את לא בטוחה שהיא שלמה ואת חוששת שמא יש לו נגיעות ועושה זאת מן השפה ולחוץ זו שאלה קשה. מחד אנו אנו לא רוצים להתרגל להיות חשדנים. אולם מצד שני מפורסם מה שהביאו בשם גדולי עולם אשר אמרו שכתוב "תמים תהיה עם ה' אלוקיך" ואל תהיה תמים עם בני אדם. בכל אופן אם מדובר על קשר אישי זוגי ניכרים דברי אמת. את צריכה להעמיק ולהתבונן במהות הקשר שלך איתו האם הוא מבוסס על דברים חיצוניים או שיש כאן קשר עמוק אמיתי וטהור. יש לך את היכולת לזהות זאת. באופן כללי היתי ממליץ לך קודם כל לנתק את הקשר ורק מתוך כל לאחר מכן לבדוק האם יש כאן משהו עמוק ואמיתי שמתעורר גם מתוך מרחק. אם יש לך עוד שאלות אענה בשמחה. בהצלחה רבה. שתצליחי להתגבר על כל המכשולים ותדעי שאת לא לבד במערכה, אין צדיק בארץ שיעשה טוב ולא יחטא. כולם מתמודדים. לשם כך אנו נמצאים כאן ועל כך אמרו חכמים תשובה קדמה לעולם. בהצלחה ובסיעתא דשמיא.